ད་ལྟ་འཛམ་གླིང་ཀུན་ལ་གྲགས་ཆེ་བའི་བོད་ཀྱི་སྒྲུང་རབས་ཆེན་མོགེ་སར་རྒྱལ་པོའི་སྒྲུངཞེས་པ་ལས་རྒྱ་གར་གྱིརཱ་མཱ་ཡ་ཎའིགཟུགས་བརྙན་བསྙོན་མེད་དུ་མཐོང་ཐུབ་ཅེས་བདག་གིས་སྨྲ་བར་སྤོབས་ཏེ།རཱ་མཱ་ནི་ལྷ་ཆེན་པོ་ཁྱབ་འཇུག་གི་སྤྲུལ་པ་ཡིན་པ་དང་།གེ་སར་ནི་ལྷ་ཆེན་ཚངས་པའི་སྲས་ལྷ་ཕྲུག་ཐོས་པ་དགའ་བ་ཞེས་པ་སྟེ།གཉི་གའང་ལྷའི་སྤྲུལ་བ་མ་རུང་བ་འདུལ་བའི་ཕྱིར་མི་ཡུལ་དུ་བབས་པ་དང་།རཱ་མཱ་ནི་རང་གི་ཡབ་རྒྱལ་པོ་ཤིང་རྟ་བཅུ་པའི་ཆུང་མ་ཀེ་ཀེ་ཡ་བྱ་བའི་གཡོ་འཕྲུལ་གྱིས་སཱི་ཏཱ་དང་བཅས་ནགས་སུ་ལོ་བཅུ་བཞིར་སྤྱུགས་པ་དང་།གེ་སར་ཆུང་ངུའི་དུས་སུ་ཨ་ཁུ་ཁྲོ་ཐུང་གིས་ཡུམ་འགོག་བཟའ་དང་བཅས་རྨ་ཡུལ་དུ་སྤྱུགས།རཱ་མཱ་ནི་རྒྱལ་པོ་ཛ་ན་ཀའི་བུ་མོ་སཱི་ཏཱ་གྲོགས་གདམ་པའི་རྒྱལ་འགྲན་པ་ལ་ཞུགས་ཏེ།རྒྱལ་པོའི་མཛོད་ཀྱི་གནམ་རུ་སུས་ཀྱང་བདུངས་པར་མི་ནུས་པ་དེ་ལྟག་པའི་ཕྱོགས་སུ་བཀང་ནས་འབེན་གྱི་ཉ་ལ་བསྣུན་ཏེ་སཱི་ཏཱ་ཐོབ་པ་དང་།གེ་སར་ནི་གླིང་གི་རྟ་རྒྱུག་རྒྱལ་འཇོག་ལ་ཞུགས་ནས་རྐྱང་རྒོད་ཕེར་བས་མགྱོགས་དར་ཐོབ་པས་གསེར་ཁྲི་སེར་པོའི་གོང་གནོན་དང་སེང་ལྕམ་འབྲུག་མོའི་སྐྲ་བདག་ཏུ་གྱུར།རཱ་མཱའི་ཆུང་མ་སཱི་ཏཱ་ལདྒ་མགྲིན་བཅུས་འཕྲོག་པས་སྤྲེལ་དམག་སྲིན་པོའི་གླིང་དུ་དྲངས་ཏེ་མགྲིན་བཅུ་བསད་ཅིང་སཱི་ཏཱ་སླར་བཀུག་པ་དང་།གེ་སར་གྱི་ཆུང་མ་འབྲུག་མོ་གུར་དཀར་གྱིས་འཕྲོག་པས་གླིང་དམག་ཧོར་ལ་དྲངས་ཏེ་གུར་དཀར་ལ་གཉལ་སྒ་བསྟད་ཅིང་འབྲུག་མོ་སླར་བསུས།མཐར་མི་ཡུལ་གྱི་འཕྲིན་ལས་མཐའ་དག་གྲུབ་རྗེས་རཱ་མཱ་དང་གེ་སར་གཉི་ག་ཕྱིར་ལྷ་ཡུལ་དུ་བྱོན།དེས་ན་དེ་དག་ཐམས་ཅད་སྟེས་དབང་གིས་ཐོ་ཐུག་པ་ཡིན་ཞེས་སུ་ཞིག་གིས་ཀྱང་སྨྲ་བར་མི་ནུས་པས།གེ་སར་རྒྱལ་པོའི་སྒྲུངལྷ་གླིང་གབ་ཙེ་དགུ་སྐོརདང་།འཁྲུངས་གླིང་མེ་ཏོག་ར་བརྟ་རྒྱུག་ནོར་བུ་ཆ་བདུནབཅས་ཀྱི་ཁརཧོར་གླིང་གཡུལ་འགྱེདབསྣན་ནབདུད་འདུལབསྣན་ཀྱང་རུང་སྟེ་བདུད་རྒན་ཀླུ་བཙན་གྱིས་མེ་བཟའ་འཁྱེར་ཚུལ་དང་ལད་མགྲིན་བཅུས་སྲི་ཏཱ་འཁྱེར་ཚུལ་སོགས་ཀྱང་ངོ་མཚར་བ་ཙམ་དུ་ཆ་མཚུངསདེ་ནི་བོད་ཀྱིརཱ་མཱ་ཡ་ཎསྟེ།དེ་དག་ཏུརཱ་མཱ་ཡ་ཎའིསྒྲོམ་གཞི་ཆ་ཚང་བར་འདུས་འདུག།གཞན་ཡང་བོད་ཀྱི་སྤྲེའུ་བྱང་ཆུབ་སེམས་དཔའ་དེ་ཧ་ནུ་མནྠ་ལས་བྱུང་།བེ་རོ་ཙ་ན་ཟངས་ཀྱི་ག་འུར་བཅུག་ནས་ཆུ་ལ་བསྐྱུར་བ་སོགས་ཆུ་ལ་བསྐྱུར་བའི་གཏམ་རྒྱུད་མང་པོ་ཞིག་ཡོད་པ་དེ་དག་ནི་སཱི་ཏཱ་ཆུ་ལ་བསྐྱུར་བའི་གཏམ་རྒྱུད་ལས་བྱུང་།རུ་པ་ཏི་ཞེས་བྱ་བའི་རྒྱལ་པོ་དཔུང་གི་ཚོགས་གཅིག་དང་བཅས་པ་གཡུལ་འགྱེད་པའི་ཚེ།བུད་མེད་ཀྱི་ཆ་ལུགས་སུ་བྱས་ཏེ་བྲོས་ནས་རི་བ་ཁ་བ་ཅན་གྱི་རི་ཁྲོད་དུ་ཞུགས་ཏེ་གནས་པའི་རིགས་ལས་བོད་བྱུང་ཞེས་པ་དང་།བོད་ལ་ཡོངས་སུ་གྲགས་པའི་དཔུང་ཚོགས་ཡན་ལག་བཞི་ཞེས་པ་དང་།ཐ་ན་གདུགས་དང་།རྒྱལ་མཚན།དུང་དཀར་སོགས་ཀྱང་ཡིག་ཆའི་ཁུངས་ནིམ་ཧཱ་བྷཱ་ར་ཏལས་སྔ་བ་མེད་པར་བསམས།གཞན་ཡང་རྒྱའིནུབ་ཕྱོགས་ཉུལ་བའི་ཟིན་ཐོརུ་བྱུང་བའི་སྤྲེའུ་ཨུ་གུང་ཡང་ཧ་ནུ་མནྠ་ལ་དཔེ་བལྟས་ནས་བཟོས་ཤིང་།ཀྲུང་གོའི་ནུབ་རྒྱུད་ཀྱི་མི་རིགས་གཞན་པ་འགའ་ཞིག་གི་སྒྲུང་རབས་ཆེན་མོའིདཔེར་ན་ཏེ་རིགས་ཀྱིལན་ཀ་ཞི་ཧོལྟ་བུའབྱུང་ཁུངས་ཀྱང་རྒྱ་གར་གྱི་སྒྲུང་རབས་ཆེན་མོ་གཉིས་ལ་ཐུག་ཡོད་མོད།སྐབས་དོན་དང་ཆེར་མ་འབྲེལ་བས་སྤྲོ་བར་མི་བྱའོ།།